Ditiro 24 | Beibele Inthaneteng | Phetolelo ya Lefase le Lefsa
24 Ka morago ga matšatši a mahlano, moperisita yo a phagamego Ananiase+ o ile a theoga le bagolo ba bangwe gotee le ramolao yo mongwe yo a bitšwago Teritulo gomme ba nea mmuši+ tsebišo+ e mpe ka Paulo.
2 Ge a biditšwe, Teritulo a thoma go mo latofatša, a re:
“Ka ge re bona gore re thabela khutšo e kgolo+ ka wena le gore go direga diphetogo setšhabeng se ka go naganela pele ga gago,
3 re e amogela ka dinako tšohle le mafelong ohle le ka tebogo e kgolokgolo, Mohlomphegi+ Felikisi.
4 Eupša gore ke se ke ka go swarelela le go feta, ke go lopa gore o re kwe ka boripana ka botho bja gago.
5 Gobane re hweditše monna yo e le yo a tshwenyago,+ a hlohleletša go lwantšha mmušo+ gare ga Bajuda bohle lefaseng ka moka e bile ke moetapele wa sehlotswana sa bokgelogi sa Banatsaretha.+
6 Le gona o ile a leka go goboša tempele,+ ka gona re mo swere.
8 Wena ka noši ge o mo sekiša o tla hwetša dilo tše ka moka tšeo re mo latofatšago ka tšona.”
9 Ge a re’alo Bajuda le bona ba kopanela tlhaselong yeo, ba gatelela gore dilo tše di be di le bjalo.
10 Ge mmuši a direla Paulo seka ka hlogo gore a bolele, o ile a araba ka gore:
“Ka go tseba gabotse gore o bile moahlodi setšhabeng se ka nywaga e mentši, ke bolela ka go se dikadike ke itwela,+
11 ka ge wena o ka kgonthišetša seo, gore ga ke na matšatši a fetago a lesomepedi ga e sa le ke rotogela Jerusalema go rapela;+
12 ga se ba nkhwetša ke ngangišana le motho ka tempeleng+ goba ke dira gore sehlopha sa bahlolampherefere+ se tsoše mpherefere sinagogeng goba motseng ka moka.
13 Le gona ba ka se go fe bohlatse+ bja dilo tšeo ba ntatofatšago ka tšona gona bjale.
14 Eupša se ke se dumelago go wena ke gore go ya ka tsela yeo ba e bitšago ‘sehlotswana sa bokgelogi,’ ke ka wona mokgwa wo ke direlago Modimo wa borakgolokhukhu+ tirelo e kgethwa, ka ge ke dumela dilo ka moka tšeo di hlalositšwego Molaong+ le go ngwalwa Baporofeteng;
15 ke na le kholofelo+ go Modimo, e lego kholofelo yeo batho ba le bona ba nago le yona, ya gore go tla ba le tsogo+ ya ba lokilego+ gotee le ba sa lokago.+
16 Tabeng ye ruri ka mehla ke katanela+ go ba le letswalo le le se nago bosodi pele ga Modimo le batho.
17 Ka gona ka morago ga nywaga e mmalwa ke ile ka tla ke tliša dimpho tša kgaugelo setšhabeng sa gešo gotee le go neela dibego.+
18 Ge ke be ke sa le ditabeng tše ba ile ba nkhwetša ke hlwekišwa ka mokgwa wa setlwaedi tempeleng,+ eupša go se na lešaba goba ke baka mpherefere. Eupša go be go na le Bajuda ba bangwe bao ba tšwago seleteng sa Asia,
19 bao ba swanetšego go ba gona pele ga gago go ntatofatša ge e ba ba na le selo seo ba ka ntatofatšago ka sona.+
20 Goba e re batho ba ba lego mo ba bolele ka noši gore ke phošo efe yeo ba e hweditšego ge ke be ke eme pele ga Sanhedrine,*
21 ge e se mabapi le selo se setee seo ke ilego ka se bolela ka go hlaboša ge ke be ke eme gare ga bona ka re: ‘Lehono ke ahlolwa pele ga lena ka ge ke dumela tsogong ya bahu!’”+
22 Lega go le bjalo, ka ge Felikisi+ a tseba gabotsebotse ditaba tša mabapi le Tsela ye,*+ o ile a letiša batho ba gomme a re: “Neng goba neng ge Lisia+ molaodi wa madira a theogela mo, ke tla dira phetho ka ditaba tše tšeo di lego mabapi le lena.”
23 Ke moka a laela tona ya madira gore monna yo a bewe kgolegong, eupša a be le tokologo e itšego le gore a se thibele bagwera ba gagwe go mo thuša ka dinyakwa tša gagwe.+
24 Ka morago ga matšatši a sego kae Felikisi+ a fihla le Dirusila mosadi wa gagwe, yo e bego e le Mojuda,+ a romela lentšu gore Paulo a bitšwe gomme a mo theetša ge a bolela ka go dumela go Kriste Jesu.+
25 Eupša ge a dutše a bolela ka toko,+ boitshwaro+ le kahlolo+ tše di bego di tla tla, Felikisi o ile a tšhoga gomme a araba a re: “Ga bjale sepela, eupša ge ke hwetša sebaka ke tla romela lentšu gore o boele o bitšwe.”
26 Lega go le bjalo, ka nako e swanago o be a holofetše gore Paulo a mo nee tsogo-le-kobong.+ Ka lebaka leo o be a romela lentšu gantši gore a bitšwe gomme a boledišana le yena.+
27 Eupša ge go fetile nywaga e mebedi, Felikisi o ile a hlatlangwa ke Porotio Fesito; ka ge Felikisi a be a kganyoga go amogelwa+ ke Bajuda, o ile a tlogela Paulo a golegilwe.